Dlhé Klčovo

Dlhé Klčovo je obec na Slovensku v okrese Vranov nad Topľou.

 Polohopis 
Obec sa rozprestiera mimo hlavného cestného ťahu, v severnej časti Východoslovenskej nížiny. Výmera katastra obce je 1021 ha. 

 Prírodné podmienky 
Okolie osloví najmä milovníkov nív. Zákutia Tople a Ondavy obývajú mnohé druhy živočíchov a rastlín.

 Dejiny 
Jej územie je trvale osídlené od 13. storočia. Prvá písomná zmienka o obci pochádza z roku 1296 až 1300. Mala tradičný poľnohospodársky, zemiansky charakter. V období doloženia obce už išlo o rozvinutú usadlosť s kostolom, ktorý od 14. storočia do prelomu 16. a 17. storočia patril rímskokatolíckej cirkvi. Od roku 1601 do 1706 slúžili bohoslužby evanjelickí kazatelia. Neskôr ich farnosť zanikla.

Po neúrode v roku 1830 postihla v roku 1831 obec cholera od 8. do 18. augusta. Zomrelo na ňu 129 ľudí (matrika zomrelých uvádza ich počty: rímskokatolíkov 97, gréckokatolíkov 31, židov 1).Kizling, s. 16 Táto epidémia podnietila na Zemplíne vypuknutie známeho roľníckeho povstania.

 Kultúra a zaujímavosti  
 Pamiatky 
 Rímskokatolícky kostol Najsvätejšej Trojice, jednoloďová pôvodne baroková stavba s polygonálnym ukončením presbytéria, transeptom a predstavanou vežou, z roku 1830. V rokoch 1988-1991 bol výrazne prestavaný, keď bolo zbúrané pôvodné presbytérium a doplnený transept, stratil tak časť svojich pamiatkových hodnôt. Historická časť kostola je zaklenutá pruskými klenbami. Zariadenie kostola je po prestavbe novodobé. Fasády kostola sú členené polkruhovo ukončenými oknami so šambránami. Veža je členená lizénovými rámami a ukončená barokovou helmicou s laternou.
 Gréckokatolícky kostol Zosnutiu Presvätej Bohorodičky, jednoloďová modernistická stavba na pôdoryse gréckeho kríža s pravouhlým ukončením presbytéria a malou strešnou vežou, z rokov 1924-1925. Pôvodné patrocínium chrámu bolo Nanebovstúpenia Presvätej Bohorodičky. Obnovený bol v roku 1945. Zariadenie chrámu pochádza z doby jeho vzniku. Fasády chrámu tvoria štyri ramená gréckeho kríža lemované pilasterami a ukončené trojuholníkovými štítmi s tympanónmi. Centrálna hmota je ukončená kupolou so sanktusníkom.

 Židovský cintorín

 Kultúra 
V obci existuje bohatý kultúrny a spoločenský život. Pôsobí tu viacero organizovaných spolkov – nositeľov kultúrneho bohatstva regiónu. Pôsobí tu folklórny súbor Rovina, mužská a ženská spevácka skupina Rovina a detský folklórny súbor Rovinka. Každoročne sa tu koná tanečná súťaž sólistov v ľudovom tanci “Šaffova ostroha“ s medzinárodnou účasťou. Jedná sa o jediný festival ľudového umenia tohto druhu na Slovensku. Máme tu aj spevácku súťaž Talenty kde sa súťaží v ľudovom aj modernom speve. V roku 2014 sa u nás hralo divadlo Varenie lekváru. Každoročne sa tu koná Stavanie mája. V obci pôsobí Jednota dôchodcov, Zväz zdravotne postihnutých, Hasiči, Zväz drobnochovateľov i Poľovnícke združenie. 
Pôsobí tu aj folklórny súbor Rovina aj detský folklórny súbor Rovinka a máme aj mužskú a ženskú spevácku skupinu. Najznámejší z naších tancov je Šaffov tanec.

 Šaffova ostroha 
Šaffova ostroha je súťaž, ktorá sa koná každoročne v obci Dlhé Klčovo. Jej prvý ročník sa konal v roku 1993. Cieľom súťaže bolo vytvoriť tradíciu sólového tanca v rodisku Juraja Šaffu. Svojrázny tanečník preslávil seba aj rodnú obec nenapodobiteľným čerkaným cifrovaným čapášovým čardášom nielen na Slovensku, ale aj v zahraničí. Ak viete dobre tancovať tak sa jej môžete zúčastniť. Súťaž podnecuje interpretov k vyhľadávaniu menej známeho tradičného tanečného materiálu a zároveň zoznamuje verejnosť s najhodnotnejšími výkonmi. Súťaž tvoria kategórie C, D, A a B. Kategória C je detská kategória pre interpretov ľubovoľného ľudového tanca od 10 do 12 rokov. Kategória D je mládežnícka kategória pre interpretov ľudového tanca od 13 do 16 rokov a skladá sa z povinnej časti (každý rok iný povinný tanec) a z voliteľnej časti. Kategória A je hlavná súťažná kategória, taktiež s povinným aj voliteľným tancom. Kategória B je regionálna kategória tanečníkov interpretujúcich regionálnu tanečnú tradíciu z regiónu, z ktorého pochádzajú alebo v ňom dlhodobo pôsobia. 

 Občianska vybavenosť 
V súčasnosti tu žije vyše 1 400 obyvateľov. Pôsobí tu viacero malých výrobných podnikov, roľnícke družstvo, obchody a podniky služieb. Obec spolupracuje na svojom rozvoji s fondmi Európskej únie ako aj s inými inštitúciami. Má vybudovaný obecný vodovod, rozvod plynu, kanalizáciu (čiastočne) a čističku odpadových vôd. V zrekonštruovanej budove sídli základná škola. Dvojtriedna materská škola funguje v priestoroch bývalej základnej školy.

 Šport 
Rozšíreným športom v Dlhom Klčove je najmä futbal: družstvo žiakov  pôsobí v okresnej lige, dospelí hrajú v VI. lige . V obci aktívne pôsobí kulturistický oddiel, ktorý vychoval juniorského majstra Slovenska.  

 Referencie 

 Iné projekty

 Externé odkazy 


 Zdroj 
 Kizling, Ján: Nižný Hrabovec 1357-1997. Hencovce : obecné zastupiteľstvo obce Nižný Hrabovec, 1997. 80 s.


Kategória:Obce okresu Vranov nad Topľou